Virallinen lehti nro C 135 , 14/05/1999 s. 0089



KIRJALLINEN KYSYMYS E-2669/98 esittäjä(t): Gerhard Hager (NI) komissiolle (1. syyskuuta 1998) Aihe: EURODAC-yleissopimuksen laajentaminen Jo kauan on keskusteltu EURODAC-yleissopimuksesta, jolla on määrä ottaa käyttöön tietokonejärjestelmä, jonka avulla eri viranomaiset voivat saada turvapaikanhakijoiden sormenjäljet nähtävikseen. Tämä helpottaisi Dublinin yleissopimuksen täytäntöönpanoa (Dublinin yleissopimus koskee jossakin EY:n jäsenvaltiossa jätetyn turvapaikkahakemuksen käsittelemisestä vastaavan valtion määrittämistä). On kuitenkin vielä kysyttävä: 1. Onko komissiolla tietoja siitä, millaisia tietosuojamääräyksiä on tarkoitus hyväksyä ja kuinka kauan tallennettuja tietoja aiotaan säilyttää? 2. Yleissopimuksen soveltamisalaa ollaan tiettävästi laajentamassa pöytäkirjalla siten, että sopimus koskisi myös laittomasti maahan muuttaneita. Tämä pöytäkirja on määrä hyväksyä lähiaikoina. 3. Kuinka pitkälle tätä koskevissa neuvotteluissa on edetty? Vastustetaanko tällaista soveltamisalan laajennusta? 4. Kuinka aiotaan määritellä käsite "laiton maahanmuuttaja"? Komission jäsenen Anita Gradininkomission puolesta antama vastaus (5. lokakuuta 1998) 1. Neuvosto vahvisti 4. ja 5. joulukuuta 1997 pidetyssä kokouksessaan teknisellä tasolla tehdyt sopimukset joistakin Eurodac-yleissopimuksen artikloista, jotka koskevat muun muassa tietojen säilyttämistä. Kyseisissä artikloissa määrätään, että turvapaikanhakijoiden sormenjälkiä säilytetään Eurodacin keskustietokannassa kymmenen vuotta sen päivän jälkeen, jona ne viimeksi otettiin. Tämän kymmenen vuoden ajanjakson päätyttyä ne poistettaisiin tietokannasta. Tiedot poistetaan kuitenkin välittömästi, jos kyseinen henkilö saa jäsenvaltion kansalaisuuden. Neuvosto päätti myös säilyttää pakolaisiksi tunnustettuja henkilöitä koskevia tietoja suljettuina keskustietokannassa ja laatia tietojen perusteella tilastoja. Eurodacin oltua toiminnassa viisi vuotta neuvosto harkitsee käytettävissään tällöin olevien tilastotietojen perusteella uudelleen, säilytetäänkö tunnustettuja pakolaisia koskevia tietoja tietokannassa vai poistetaanko ne. Yleissopimus sisältää useita muita yksityiskohtaisia määräyksiä tietosuojajärjestelyistä. Näitä määräyksiä tarkastellaan parhaillaan uudelleen se mahdollisuus huomioon ottaen, että komissio hoitaisi jäsenvaltion sijasta Eurodacin keskusyksikköä. 2. ja 3. Maaliskuun 19. päivänä 1998 pidetyssä kokouksessaan neuvosto päätti tilata esitutkimuksen, jonka tarkoituksena on tutkia, mitä oikeudellisia ja teknisiä vaikutuksia Eurodac-yleissopimuksen soveltamisalan laajentamisella laittomiin maahanmuuttajiin olisi. Neuvosto päätti 28. ja 29. toukokuuta 1998 pidetyssä kokouksessaan, että se laatii esitutkimuksen perusteella Eurodac-yleissopimuksen liitteeksi pöytäkirjan, jossa Eurodac-järjestelmä laajennetaan koskemaan laittomia maahanmuuttajia ja joka on tarkoitus hyväksyä vuoden 1998 loppuun mennessä. Neuvosto totesi, että on vielä määriteltävä tarkasti, mitä laittomilla maahanmuuttajilla tarkoitetaan. Neuvostossa käsitellään parhaillaan toukokuussa 1998 tehtyjä päätelmiä. Komissio on sitä mieltä, että Eurodac-yleissopimuksen laajentaminen koskemaan laittomia maahanmuuttajia edellyttäisi sitä, että tämän ihmisryhmän osalta laadittaisiin erilliset tietojen säilyttämistä ja poistamista koskevat säännöt. 4. Laittoman maahanmuuttajan tarkkaa määritelmää ei ole vielä päätetty. Komissio toteaa kuitenkin, että laittomien maahanmuuttajien sormenjälkien ottamisen tarkoituksena on helpottaa Dublinin yleissopimuksen täytäntöönpanoa. Kyseessä on erityisesti Dublinin yleissopimuksen 6 artikla ja, neuvostossa käytävien keskustelujen tuloksista riippuen, 10 artikla.